b'\n_START_ARTICLE_\nKra\xc5\xa1ka gri\xc5\xbea\n_START_PARAGRAPH_\nKra\xc5\xa1ka gri\xc5\xbea je gola kamnita pokrajina kra\xc5\xa1kega izvora. Nastala je verjetno \xc5\xbee v predzgodovinskem \xc4\x8dasu, ko si je pra\xc4\x8dlovek moral pridobivati rodovitno zemljo s po\xc5\xbeiganjem gozdov. Ko je iz povr\xc5\xa1ine izginilo rastlinstvo, se je pojavilo kra\xc5\xa1ko delovanje, to je razjedanje apnenca s pomo\xc4\x8djo vode, predvsem de\xc5\xbeevnice. prst je najprej po\xc4\x8dasi drsela med skalami in jih postopoma golila, nato se je skalovje samo za\xc4\x8delo razjedati in drobiti. To naravno razkrajanje tal se imenuje denudacija._NEWLINE_V teku tiso\xc4\x8dletij je pokrajina dobila dana\xc5\xa1njo obliko. Kjer si \xc4\x8dlovek ni prizadeval, da bi ohranil rodovitno zemljo za kmetijstvo in pa\xc5\xa1nike, je povr\xc5\xa1je postalo skalnata pokrajina, ki jo pokriva gru\xc5\xa1\xc4\x8d._NEWLINE_Rastlinsko \xc5\xbeivljenje je na gri\xc5\xbeah zelo skromno. Kjer je bilo le malo zemlje, se je vsejal \xc5\xa1a\xc5\xa1 in pozneje brin. Ostala kra\xc5\xa1ka flora se po\xc4\x8dasi vra\xc4\x8da v predele, ki jih sku\xc5\xa1ajo prebivalci pogozditi, vendar je pogozdovanje kra\xc5\xa1kih tal dolgo in te\xc5\xbeko delo. Na gri\xc5\xbeah pogozdovanje sploh nima uspeha, zato sku\xc5\xa1ajo oblasti in prebivalci sami obnoviti rastlinstvo le na ozemlju, ki je bilo ve\xc4\x8dkrat\xc2\xa0\xc2\xbbtrebljeno\xc2\xab, ne na gri\xc5\xbeah._NEWLINE_Kra\xc5\xa1evci imenujejo trebe\xc5\xbe sistemati\xc4\x8dno pobiranje in odstranjevanje kamenja s tal. V\xc4\x8dasih so to kamenje zbirali na mejnikih pa\xc5\xa1nikov in ograd, s \xc4\x8dimer so tudi zaznamovali posamezne parcele in lastnine. Pri naslednjem trebe\xc5\xbeu, ko se ni ve\xc4\x8d dalo nalagati kamnov na mejni\xc5\xa1ke zidke, ki so obdajali vsako ped posestva, so kmetje enostavno zmetali kamenje na kup in tako so nastale gomile, prava odlagali\xc5\xa1\xc4\x8da, ki so sicer zavzela kos parcele, a so omogo\xc4\x8dila vsaj delno pridobitev rodovitne zemlje.'